‘જુઓ પ્રવીણ, મને આ વખતે નવાઈ લાગી, તમે શનાભાઈ ઍન્ડ સન્સનું ટેન્ડર સ્વીકારવાની ભલામન કેમ કરી ? ખાત્રી કર્યા વગર રૂપિયા 5,00,000નું ટેન્ડર ‘લોએસ્ટ’ હોવાના જ કારણે સ્વીકારવું તે નરી મૂર્ખાઈ છે. ઊલટું, જ્યારે ટેન્ડર ઓછામાં ઓછું હોય ત્યારે ચકાસણી વધારે કરવી જોઈએ. આપણી વિજીલન્સ કમિટિનો શનાભાઈવાળી કંપની માટે રિપોર્ટ છે કે એ કંપની બિલકુલ બેજવાબદાર રીતે કામ કરે છે. કામ લંબાવ્યા કરે એટલે ભાવ વધતા જાય, એક વર્ષમાં કામ પૂરું કરવાને બદલે દોઢ બે વર્ષ કરી નાંખે. પરિણામ એ આવે કે ‘ઓછામાં ઓછા’ ભાવ બતાવ્યાં છતાં આખરે તો ખર્ચો વધી જાય, કદાચ ‘હાઈએસ્ટ’ ટેન્ડર કરતાં પણ. માલ કેવો આપે છે તે પણ મહત્વની વાત છે. મને નવાઈ લાગી કે આટલા ચોક્કસ માણસ છતાં આ વખતે તમે પગથિયું ચૂક્યા કેવી રીતે ? ખેર ! વાંધો નહીં હજી કશું બગડ્યું નથી. આપણે કાંતિલાલ ઍન્ડ સન્સનું ટેન્ડર પાસ કર્યું છે. આગળની કારવાઈ શરૂ કરાવી દો. માલની ચકાસણી બરાબર થાય તે જોજો. કેમ કે આ વખતનો કોન્ટ્રાક્ટ મહત્વનો છે. જો આપણું કામ સારું હશે તો સરકાર બીજો બે કરોડનો કોન્ટ્રાક્ટ આપણને આપશે.’ આટલું બોલીને શેઠ ટેબલ ઉપરના કાગળો વાંચવામાં પડી ગયાં.